Je Jehan Ravier, maistre particulier de la monnoye ordonnée par le roi nostre sire à Aucerre, confesse avoir eu et reçu ung mandement du roy nostre sire, expedié par messieurs les commissaires et généraulx gouverneurs de toutes les finances du roy nostre sire, donné à Troyes le IXe jour du mois de may dernièrement passé, par lequel icelui seigneur a donné et octroyé aux bourgeois, manans et habitans de ladite ville et cité d’Aucerre, la somme de deux mil livres tournois à les prendre, lever et avoir pour une fois sur le droit que ledit seigneur a en ladite monnoye; pour et en récompensation de cinq cens marcs d’argent fin dont ledit seigneur avoit donné congié et licence ausdiz bourgeois et habitans de faire forger, ouvrer et monoyer à leur profit en ladite monnoye, en baillant par eulx et délivrant à leurs fraix les missions et dépens avec les autres matières à ce appartenant pour alayer et faire ledit ouvrage; lequel octroy et congié desdits cinq cens marcs d’argent fin n’a sorti aucun effet. Sur laquelle somme de deux mille livres tournois je n’ai payé, baillé ne délivré ausdits habitans, que la somme de sept cens livres tournois: ainsi reste à payer de ladite somme la somme de mil trois cens livres tournois. Tesmoing mon seing manuel cy mis, le XXVe jour du mois de may, l’an mil quatre cens et vint. Signé, Ravier